ইউরোপার সেমিফাইনালে আজ ম্যান ইউয়ের কঠিন লড়াই

ওয়েব ডেস্ক: এ মরসুমে একটাই মাত্র ট্রফি জেতার সুযোগ রয়েছে ম্যাঞ্চেস্টার ইউনাইটেডের (Manchester United), সেটা হল উয়েফা ইউরোপা লিগ (UEFA Europa League)। আজ বৃহস্পতিবার রাতে স্পেনের অ্যাথলেটিক ক্লাব বিলবাওয়ের (Athletic Club Bilbao) বিরুদ্ধে সেই টুর্নামেন্টের সেমিফাইনাল খেলতে নামছে তারা। প্রিমিয়ার লিগে জঘন্য পারফরম্যান্স, এফএ কাপ, কারাবাও কাপ থেকে বিদায়, ২০২৪-২৫ মরসুম এই ঐতিহ্যশালী ক্লাবের ইতিহাসে সবথেকে খারাপ যাচ্ছে। তবে ইউরোপা লিগ চ্যাম্পিয়ন হতে পারলে ছবিটা অনেক বদলে যাবে।

প্রত্যেক বছর ইউরোপা যে দল চ্যাম্পিয়ন হয়, তারা পরের বছর চ্যাম্পিয়ন্স লিগ (Champions League) খেলার সুযোগ পায়। ম্যান ইউ কোচ রুবেন অ্যামোরিম (Ruben Amorim) এখন সেটাকেই পাখির চোখ করেছেন। প্রিমিয়ার লিগে (Premier League) দ্বিতীয় সারির দল নামিয়ে বিশ্রাম দিচ্ছেন গুরুত্বপূর্ণ খেলোয়ারদের। তবে সেমিফাইনালে ম্যান ইউয়ের প্রতিপক্ষ যথেষ্ট শক্তিশালী দল।

আরও পড়ুন: শ্রেয়সকে ছেড়ে দিয়ে কি হাত কামড়াচ্ছে কেকেআর?

বিলবাও লা লিগায় এই মুহূর্তে চার নম্বরে রয়েছে। ইউরোপা জিততে না পারলেও লিগ পোজিশনের সুবাদে চ্যাম্পিয়ন্স লিগে খেলার সুযোগ পেতে পারে। এদিকে প্রিমিয়ার লিগে ১৪ নম্বরে ধুঁকছে ওল্ড ট্রাফোর্ডের ক্লাব। লিগের শেষ পাঁচ ম্যাচে জয় নেই তাদের। তবে ইউরোপা লিগ কোয়ার্টার ফাইনালের দ্বিতীয় লেগে অবিশ্বাস্য প্রত্যাবর্তন করে ম্যাচ জিতেছে।

লিয়ঁর বিরুদ্ধে ওই জয় সমর্থকদের আশা জাগিয়েছে। তবে স্প্যানিশ ক্লাবগুলির বিরুদ্ধে ম্যান ইউর রেকর্ড ভালো নয়। বার্সেলোনা এবং রিয়াল মাদ্রিদ তো বটেই, সেভিয়া, ভিলারিয়ালের মতো দলের কাছে ধাক্কা খেতে হয়েছে। রুবেন অ্যামোরিম নিশ্চয়ই ইতিহাসটা জানেন, এবং আজ সেই ইতিহাসই বদলাতে হবে তাঁকে।